CELEX: C2004/251/38
Language: sk
Date: 2004-10-09 00:00:00
Title: Vec T-257/04: Žaloba podaná dňa 28. júna 2004: Poľská republika proti Komisii Európskych spoločenstiev

9.10.2004   
            
            
               SK
            
            
               Úradný vestník Európskej únie
            
            
               C 251/20
            
         Žaloba podaná dňa 28. júna 2004: Poľská republika proti Komisii Európskych spoločenstiev
   (Vec T-257/04)
   (2004/C 251/38)
   Jazyk konania: polština
   Poľská republika, v zastúpení: Jarosław Pietras, splnomocnený zástupca, podala dňa 28. júna 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil článok 3 a článok 4 odsek 3 a odsek 5 ôsmu odrážku nariadenia Komisie (ES) č. 1972/2003 zo dňa 10. novembra 2003 o prechodných opatreniach, ktoré sa majú prijať v súvislosti s obchodom s poľnohospodárskymi výrobkami v dôsledku pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (Ú. v. EÚ L 293, s. 3), zmeneného nariadením Komisie (ES) č. 230/2004 zo dňa 10. februára 2004 (Ú. v. EÚ L 39, s. 13) a nariadením Komisie (ES) č. 735/2004 zo dňa 20. apríla 2004 (Ú. v. EÚ L 114, s. 13),
            
         
               —
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Pokiaľ ide o článok 3 nariadenia č. 1972/2003, žalobca sa dovoláva nasledujúcich žalobných dôvodov:
   
               —
            
            
               porušenia princípu voľného pohybu tovarov zavedením poplatkov vo výške colnej sadzby erga omnes, ktoré sú vyššie ako colná sadzba záväzná v období pred pristúpením Poľska do Európskej únie,
            
         
               —
            
            
               nedostatok právomoci Komisie a porušenie článku 22, článku 41 prvého pododseku a časti 5 prílohy IV Aktu o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia (1), a to prijatím opatrení, ktoré zmenili podmienky zakotvené v tomto Akte týkajúce sa zavedenia pravidiel colnej únie pre Poľskú republiku,
            
         
               —
            
            
               porušenia princípu zákazu diskriminácie na základe štátnej príslušnosti, a to prijatím opatrení, ktoré predpokladajú odlišné zaobchádzanie so subjektami pochádzajúcimi z Poľska ako so subjektami pochádzajúcimi so Spoločenstva pätnástich, ktoré sa pritom nachádzajú v podobnej situácii,
            
         
               —
            
            
               porušenia podstatných procesných náležitostí, a to nedostatočným odôvodnením prijatých opatrení,
            
         
               —
            
            
               porušenia princípu legitímnych očakávaní, a to zavedením spôsobu nakladania s výrobkami, ktoré boli dňa 1. mája 2004 dočasne skladované, podliehali colnému režimu alebo sa nachádzali v tranzite v rozšírenom spoločenstve, ktorý je v rozpore s podmienkami zakotvenými vo vyššie zmienenom Akte o pristúpení a predovšetkým zavedením vyšších poplatkov ako boli colné sadzby záväzné v období pred pristúpením Poľska do Európskej únie.
            
         Pokiaľ ide o článok 4 odsek 3 nariadenia č. 1972/2003, žalobca sa dovoláva nedostatku právomoci Komisie a porušenia článku 41 prvého pododseku vyššie uvedeného Aktu o pristúpení, porušenia princípu proporcionality a porušenia princípu zákazu diskriminácie na základe štátnej príslušnosti – keďže výška poplatku zakotvená v napadnutom ustanovení prekračuje rozdiel medzi colnou sadzbou spoločenstva a poľskou colnou sadzbou ku dňu 30. apríl 2004.
   Pokiaľ ide o článok 4 odsek 5 ôsma odrážka nariadenia č. 1972/2003, žalobca sa dovoláva nedostatku právomoci Komisie a porušenia článku 41 prvého pododseku vyššie uvedeného Aktu o pristúpení a porušenia princípu proporcionality – keďže napadnuté ustanovenie sa týka výrobkov, pre ktoré bola ku dňu 30. apríl 2004 sadzba poľského dovozného cla vyššia alebo sa rovnala sadzbe spoločenstva a takých výrobkov, pri ktorých neboli ku dňu 1. máj 2004 zistené na vnútroštátnej úrovni nadbytočné zásoby.
   Pokiaľ ide o všetky napadnuté ustanovenia nariadenia č. 1972/2003, žalobca sa dovoláva zneužitia právomoci Komisie tým, že prijala opatrenia, ktorých skutočným cieľom nie je zjednodušenie zavedenia pravidiel spoločnej poľnohospodárskej politiky pre Poľsko, ale ochrana trhu Spoločenstva pätnástich pred konkurenciou poľských poľnohospodárskych výrobcov.
   
      (1)  Ú. v. EÚ 2003, L 236, s. 33